Tijekom protekla 24 sata na području PU splitsko-dalmatinske zabilježena je prijetnja, teška tjelesna ozljeda, dva oštećenja tuđe stvari,teška krađa, tri krađe i požar. U odnosu na sigurnost cestovnog prometa tijekom protekla 24 sata na području PU splitsko-dalmatinske zabilježeno je sedamnaest prometnih nesreća, od kojih šest s materijalnom štetom. Jedna osoba je smrtno stradala. Šest osoba je lakše ozlijeđeno.



Zadobili ozlijede



Sinoć oko 21 sat u Splitu tjelesno je ozlijeđena 45-godišnjakinja kada ju je fizički napao muškarac i nanio teške tjelesne ozlijede. Pružena joj je liječnička pomoć, a 38-godišnjak koji se dovodi u svezu s događajem je uhićen i nad njim je u tijeku kriminalističko istraživanje.



Tijekom noći 8. srpnja zaprimljena je obavijest iz splitske bolnice da je liječnička pomoć pružena 27-godišnjaku koji je zadobio ustrijelnu ranu noge na području uvale Bačvice u Splitu. Kriminalističko istraživanje u cilju utvrđivanja svih okolnosti događaja je u tijeku.



Drska krađa



Dana 7. srpnja oko 10,20 sati u Dubrovačkoj ulici u Splitu nepoznati muškarac je prišao 62-godišnjakinji te joj s vrata otrgnuo lančić nakon čega je pobjegao. U tijeku su policijski izvidi.



Provala u stan



Tijekom dana, 8. srpnja nepoznati počinitelj provalio je u prostorije stana u Spinčićevoj ulici u Splitu. Otuđio je novac i nakit, a počinjena materijalna šteta se procjenjuje na oko 50 tisuća kuna. Policijski izvidi su u tijeku.